Ποινική δίωξη για ένα κακούργημα και σειρά πλημμεληματικού βαθμού αδικημάτων, άσκησε η αρμόδια εισαγγελέας σε βάρος των δύο που συνελήφθησαν χθες το απόγευμα στην περιοχή των Εξαρχείων, μετά το περιστατικό της επίθεσης στο κτίριο της Ελληνοαμερικανικής Ένωσης επί της οδού Μασσαλίας.

Οι δύο κατηγορούμενοι, ένας 26χρονος και μία 23χρονη, οδηγήθηκαν στην Εισαγγελία και σύμφωνα με τη δικογραφία που σχηματίστηκε σε βάρος τους φαίνεται να ταυτοποιούνται ως συμμετέχοντες στην ομάδα αντιεξουσιαστών που προκάλεσε φθορές στην τζαμαρία της εισόδου της Ένωσης και πέταξε τρικάκια με συνθήματα υπέρ του Δημήτρη Κουφοντίνα.

Εναντίον τους η εισαγγελική λειτουργός άσκησε ποινική δίωξη για το κακούργημα της ληστείας από κοινού και για τα πλημμελήματα της διατάραξης κοινής ειρήνης, της διακεκριμένης φθοράς ξένης ιδιοκτησία, παράνομης οπλοκατοχής, οπλοφορίας και οπλοχρησίας από κοινού, παράνομης βίας από κοινού, απείθειας και άρνησης δακτυλοσκόπησης.

Η υπόθεση ανατέθηκε σε ανακριτή στον οποίο θα κληθούν να απολογηθούν οι δύο κατηγορούμενοι.

Πιστόλι και αλεξίσφαιρο στο σπίτι της 23χρονης

Στην κατοχή των δύο είχαν βρεθεί και κατασχεθεί μία βαριοπούλα, μία κουκούλα τύπου full face, ένα περιλαίμιο, δύο ζευγάρια γάντια και έξι φιάλες με μπογιά.

Η αστυνομία πραγματοποίησε έρευνα στην οικία της 23χρονης, κατά την οποία, βρέθηκαν και κατασχέθηκαν ένα πιστόλι μάρκας GLOCK, δύο γεμιστήρες, 100 φυσίγγια των 9 mm, αλεξίσφαιρο γιλέκο, θήκη όπλου χειρός και τρεις αντιασφυξιογόνες μάσκες. Κατά πληροφορίες, έχει ιδιαίτερα «πλούσια» δράση στον αναρχικό χώρο, με συμμετοχή σε δράσεις αλληλεγγύης στα μέλη του Επαναστατικού Αγώνα και της Συνωμοσίας Πυρήνων της Φωτιάς, ενώ ήταν μεταξύ όσων είχαν συλληφθεί για την προηγούμενη επίθεση στην Ελληνοαμερικανική Ενωση.

Ο άνδρας επίσης έχει συμμετάσχει στο παρελθόν σε δράσεις του αναρχικού χώρου, με συλλήψεις και προσαγωγές.

Σύμφωνα με την ΕΛ.ΑΣ, τα δύο άτομα, που ταυτοποιήθηκαν μέσω προανακριτικού υλικού (βίντεο από κάμερες ασφαλείας), ανήκουν στην ομάδα παλιού αναρχικού που στο παρελθόν είχε προκύψει ότι διατηρούσε φιλικές σχέσεις με τον Νίκο Μαζιώτη. Ελέγχει μια από τις ομάδες των αναρχικών που πραγματοποιούν καταδρομικές επιθέσεις και ενέργειες στο κέντρο της Αθήνας. Η ομάδα είχε συμμετοχή στις δράσεις υπέρ του Κ. Γιαγτζογλου – συμμετείχε στην κατάληψη της πρυτανείας- ενώ και στο παρελθόν είχε οργανώσει καταδρομική επίθεση στην ελληνοαμερικανική Ενωση στη Μασσαλίας.